**Természettudományi Kar**

**Kari Publikációs Ösztöndíj**

**Pályázati felhívás**

**2024/25. tanév**

A Budapesti Műszaki és Gazdaságtudományi Egyetem (a továbbiakban: BME) Természettudományi Kar (a továbbiakban: TTK) Kari Publikációs Ösztöndíj pályázatot hirdet a BME Térítési és Juttatási Szabályzat (a továbbiakban: TJSZ) 37. § és a BME TTK Szervezeti és Működési Szabályzatának (SZMSZ) „A Természettudományi Kar által adományozott kitüntetések és adományozási rendjük szabályzata” elnevezésű 2. számú Függeléke 2. rész (9) bekezdése alapján kiemelkedő publikációs tevékenység jutalmazására.

**Pályázat feltételei:**

A pályázaton részt vehet a BME TTK valamely teljes idejű alap-, vagy mesterképzésének a 2024/25. tanév őszi, illetve tavaszi félévben aktív hallgatói jogviszonnyal rendelkező hallgatója.

A pályázaton elnyerhető ösztöndíj éves keretösszegét a TTK Kari Tanácsa állapítja meg a Kar éves költségvetésében.

**Elbírálás alapelvei:**

A pályázatokat a TTK SZMSZ 2. számú Függelékben meghatározott bizottság (Bíráló Bizottság) bírálja el és javaslata alapján a Kari Tanács hoz döntést. A bizottságban a tudományos és nemzetközi dékánhelyettes, egy hallgatói képviselő (aki nem érintett a pályázatban), valamint szükség esetén, a pályázók szakterületének megfelelő oktató vesz részt. A Bizottságot a Hallgatói Képviselet hívja össze.

**Pontrendszer:**

A pályázati időszakban megjelent vagy igazoltan közlésre elfogadott publikációra adható pont. A pontszámot a pályázó szerzői hozzájárulása és a publikáció Scimago Ranking (https://www.scimagojr.com/) besorolása határozza meg az alábbiak szerint:

| **Q1 besorolású folyóiratcikk a pályázó 25 %-ot meghaladó szerzői hozzájárulásával** | 30 pont |
| --- | --- |
| **Q1 besorolású folyóiratcikk a pályázó 10-25 %-os szerzői hozzájárulásával** | 20 pont |
| **Q2 besorolású folyóiratcikk a pályázó 25 %-ot meghaladó szerzői hozzájárulásával** | 20 pont |
| **Egyéb rangos, bírált publikáció (folyóiratcikk vagy konferenciacikk)** | 0-10 pont |

**A pályázás folyamata:**

A hiánytalanul kitöltött pályázati adatlapot és a csatolandó igazolásokat a [palyazat@ttkhk.hu](mailto:palyazat@ttkhk.hu) e-mail címre szükséges elküldeni a Határidők részben megadott határidőig.

**Tartalmi követelmények és a kapcsolódó igazolások:**

A pályázaton mindig az aktuális beszámolási időszakban végzett tevékenység vehető figyelembe. A pályázónak valamennyi, a pályázat keretében elismertetni kívánt tevékenységét igazolnia szükséges. Igazolás hiányában az adott tevékenység nem értékelhető. A pályázat keretében hiánypótlásra nincs mód, a pályázat hiánytalanságáért a pályázó felelős.

A pályázati adatlaphoz különösen az alábbi igazolások csatolása szükséges:

* Megjelent publikáció esetén a publikáció teljes szövege, amennyiben az nem érhető el MTMT adatbázisban ellenőrzött rekordként.
* Elfogadott publikáció esetén a publikáció teljes szövege és az elfogadó nyilatkozat
* Nyilatkozat témavezetőtől vagy szenior társszerzőtől a pályázó százalékos szerzői hozzájárulásáról és a hozzájárulás szöveges bemutatásáról

**A pályázaton elnyerhető ösztöndíj:**

Az ösztöndíj elnyeréséhez minimálisan szükséges pontszámot a Bíráló Bizottság állapítja meg. Az elnyerhető ösztöndíj egyösszegű. Az elnyerhető egyes ösztöndíjak nagyságát a Bíráló Bizottság állapítja meg a beérkezett pályázatok és a rendelkezésre álló keret figyelembevételével

Határidők:

| Őszi félév | |
| --- | --- |
| A pályázat által vizsgált időszak | 2024. június 1. – 2024. november 30. |
| A pályázat benyújtásának határideje | 2025. április 11. 23:59 |
| Kari Tanács ülésének időpontja | 2025. április 16. |
| A végleges eredmény kihirdetése | 2025. április 19. |
| Kifizetés időpontja | 2025. május 10. |
|  | |
| Tavaszi félév | |
| A pályázat által vizsgált időszak | 2024. december 1. – 2025. május 31. |
| A pályázat benyújtásának határideje | 2025. június 8. 23:59 |
| Kari Tanács ülésének időpontja | 2025. június 18. |
| A végleges eredmény kihirdetése | 2025. június 21. |
| Kifizetés időpontja | 2025. július 10. |

A nem a kiírás szerint benyújtott vagy a pályázat határidejének lejárta után benyújtott pályázat érvénytelen és elutasításra kerül. A pályázat keretében hiánypótlásra nincs mód, a benyújtott pályázat hiánytalanságáért a pályázó felel. Amennyiben a pályázó a figyelembe vett cikk(ek) elszámolása tekintetében hibát észlel, azt jogorvoslatként a Bíráló Bizottságnál jelezheti.

**Eredmény:**

Az eredményt a TTK (<http://ttk.bme.hu>) és a TTK HK a Bíráló Bizottság döntését követő 5 munkanapon belül a saját honlapján (<http://ttkhk.bme.hu>) hozza nyilvánosságra a következő adatokkal: Neptun kód, pontszám, megítélt összeg.

Kérünk minden pályázót, hogy a pályázatában szereplő adatait leadás előtt ellenőrizze, különös tekintettel a Neptun, illetve a képzés kódjára.

**Adatvédelem:**

A TTK és a TTK HK az ösztöndíj pályázatok elbírálásához szükséges személyes adatokat a hatályos adatvédelmi szabályoknak megfelelően kezeli a mellékelt adatvédelmi tájékoztató szerint.

2025. március 24.

Dr. Aszódi Attila

dékán

BME Természettudományi Kar